title: Vykonávacie nariadenie Komisie (EÚ) 2018/2016 z 18. decembra 2018, ktorým sa povoľuje umiestnenie olúpaných zŕn Digitaria exilis na trh ako tradičnej potraviny z tretej krajiny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  19.12.2018

                  SK

                  Úradný vestník Európskej únie

                  L 323/1

         VYKONÁVACIE NARIADENIE KOMISIE (EÚ) 2018/2016
         z 18. decembra 2018,
         ktorým sa povoľuje umiestnenie olúpaných zŕn Digitaria exilis na trh ako tradičnej potraviny z tretej krajiny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 15 ods. 4,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie možno umiestňovať iba nové potraviny, ktoré sú povolené a zaradené do únijného zoznamu. Tradičná potravina z tretej krajiny je nová potravina vymedzená v článku 3 nariadenia (EÚ) 2015/2283.

                     (2)

                     Podľa článku 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Podľa článku 15 ods. 4 nariadenia (EÚ) 2015/2283 má Komisia rozhodnúť o povolení a umiestnení tradičnej potraviny z tretej krajiny na trh Únie.

                     (4)

                     Dňa 23. januára 2018 spoločnosť Obà Food Srl. (ďalej len „žiadateľ“) predložila Komisii oznámenie o úmysle umiestniť na trh Únie olúpané zrná Digitaria exilis (Kippist) Stapf („Fonio“) ako tradičnú potravinu z tretej krajiny v zmysle článku 14 nariadenia (EÚ) 2015/2283. Žiadateľ žiada, aby bežná populácia mohla konzumovať olúpané zrná Digitaria exilis (Kippist) Stapf ako také alebo ako zložku potravín.

                     (5)

                     Zdokumentované údaje, ktoré predložil žiadateľ, preukazujú, že olúpané zrná Digitaria exilis (Kippist) Stapf majú históriu bezpečného používania potraviny v krajinách západnej Afriky, najmä v Guinei, Nigérii a Mali.

                     (6)

                     Podľa článku 15 ods. 1 nariadenia (EÚ) 2015/2283 Komisia 28. februára 2018 postúpila platné oznámenie členským štátom a Európskemu úradu pre bezpečnosť potravín (ďalej len „úrad“).

                     (7)

                     Členské štáty ani úrad nepredložili Komisii v rámci štvormesačnej lehoty stanovenej v článku 15 ods. 2 nariadenia (EÚ) 2015/2283 riadne odôvodnené námietky k bezpečnosti umiestňovania olúpaných zŕn Digitaria exilis (Kippist) Stapf na trh v rámci Únie.

                     (8)

                     Komisia by preto mala v rámci Únie povoliť umiestňovanie olúpaných zŕnDigitaria exilis (Kippist) Stapf na trh a aktualizovať únijný zoznam nových potravín.

                     (9)

                     Vykonávacie nariadenie (EÚ) 2017/2470 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1

               1.   Olúpané zrná Digitaria exilis (Kippist) Stapf špecifikované v prílohe k tomuto nariadeniu sa zaraďujú do únijného zoznamu povolených nových potravín podľa vykonávacieho nariadenia (EÚ) 2017/2470.

               2.   Zápis v únijnom zozname uvedenom v odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.

            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            PRÍLOHA
            Príloha k vykonávaciemu nariadeniu (EÚ) 2017/2470 sa mení takto:

                        1.

                        Do tabuľky 1 (Povolené nové potraviny) sa v abecednom poradí vkladá tento zápis:

                                    Povolená nová potravina

                                    Podmienky, za ktorých možno novú potravinu používať

                                    Doplňujúce špecifické požiadavky na označovanie

                                    Iné požiadavky

                                    „Olúpané zrná Digitaria exilis (Kippist) Stapf
                                    (tradičná potravina z tretej krajiny)

                                    Nešpecifikované

                                    Názov novej potraviny na označení potravín, ktoré ju obsahujú, je ‚Olúpané zrná fonio (Digitaria exilis)‘.“

                        2.

                        Do tabuľky 2 (Špecifikácie) sa v abecednom poradí vkladá tento zápis:

                                    Povolená nová potravina

                                    Špecifikácie

                                    „Olúpané zrná Digitaria exilis (Kippist) Stapf (fonio)
                                    (tradičná potravina z tretej krajiny)

                                       Opis/definícia

                                    Tradičnou potravinou je olúpané zrno (odstránené od otrúb) z Digitaria exilis (Kippist) Stapf.

                                       Digitaria exilis (Kippist) Stapf) je jednoročná bylinná rastlina patriaca do čeľade lipnicovitých (Poaceae).

                                       Typické nutričné zložky olúpaných zŕn fonio

                                    Sacharidy: 76,1 g/100 g zŕn fonio
                                    Voda: 12,4 g/100 g zŕn fonio
                                    Proteíny: 6,9 g/100 g zŕn fonio
                                    Tuk: 1,2 g/100 g zŕn fonio
                                    Vlákno: 2,2 g/100 g zŕn fonio
                                    Popol: 1,2 g/100 g zŕn fonio
                                    Obsah fytátu: ≤ 2,1 mg/g“


title: Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysoko rizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031

text:
                  19.12.2018

                  SK

                  Úradný vestník Európskej únie

                  L 323/7

         VYKONÁVACIE NARIADENIE KOMISIE (EÚ) 2018/2018
         z 18. decembra 2018,
         ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysoko rizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 6,
         keďže:

                     (1)

                     Mali by sa zaviesť pravidlá, ktorými sa zabezpečí, že vyhodnotenie rizika uvedené v článku 42 ods. 4 nariadenia (EÚ) 2016/2031 sa vykonáva v primeranej lehote a na základe včasného spracovania technickej dokumentácie.

                     (2)

                     Na vykonanie uvedeného vyhodnotenia rizika by mala Komisii predložiť žiadosť len národná organizácia na ochranu rastlín tretej krajiny v zmysle Medzinárodného dohovoru o ochrane rastlín. Tento postup je potrebný na zaistenie toho, že všetky prvky nevyhnutné na vyhodnotenie rizika spojeného s rastlinami, rastlinnými produktmi alebo inými predmetmi určenými na vstup na územie Únie, schválil zodpovedný verejný orgán tretej krajiny. Bolo by to potrebné z hľadiska dôveryhodnosti a opodstatnenosti vyhodnotenia rizika ako základu pre opatrenia prijaté podľa článku 42 ods. 4 nariadenia (EÚ) 2016/2031. Uvedené ustanovenia by sa mali uplatňovať bez toho, aby bolo dotknuté právo Komisie predložiť Európskemu úradu pre bezpečnosť potravín (EFSA) žiadosť o vydanie vedeckého stanoviska podľa článku 29 a poskytnúť vedeckú alebo technickú pomoc podľa článku 31 nariadenia Európskeho parlamentu a rady (ES) č. 178/2002 (2).

                     (3)

                     Technická dokumentácia by mala obsahovať údaje o komoditách určených na vstup na územie Únie, údaje o identifikácii potenciálnych škodcov komodity vo vyvážajúcej krajine, údaje o vnútroštátnych rastlinnolekárskych zmierňujúcich opatreniach, kontrolách, ošetreniach a spracovaní komodity, ako aj kontaktné údaje fyzickej osoby, ktorá je zodpovedná za komunikáciu s Komisiou a EFSA. Takéto údaje sú nevyhnutné na vyhodnotenie rizika komodity a identifikáciu druhov škodcov, v prípade ktorých sa môžu vyžadovať rastlinnolekárske zmierňujúce opatrenia.

                     (4)

                     V snahe poskytnúť úradu EFSA všetky prvky, ktoré potrebuje na vyhodnotenia rizika, by technická dokumentácia mala obsahovať informácie špecifikované v dokumente úradu EFSA s názvom Požadované informácie v dokumentácii na priloženie k záujmu o dovoz vysoko rizikových rastlín, rastlinných produktov a iných predmetov v zmysle článku 42 nariadenia (EÚ) 2016/2031 (3).

                     (5)

                     Je vhodné, aby Komisia po potvrdení prijatia technickej dokumentácie preskúmala, či obsahuje požadované informácie, a prípadne mohla požiadať o doplňujúce informácie alebo vysvetlenie s cieľom uistiť sa, že žiadosť obsahuje všetky požadované a primerané prvky na vyhodnotenie rizika.

                     (6)

                     S cieľom zabezpečiť transparentný, účinný a včasný proces vyhodnotenia rizika by sa mali zaviesť pravidlá týkajúce sa vykonávania vyhodnotenia rizika úradom EFSA, jeho komunikácie so žiadateľom a uverejnenia predmetného vyhodnotenia.

                     (7)

                     V snahe predísť, aby sa uverejnením určitých informácií poškodilo konkurenčné postavenie niektorých tretích strán, mali by sa náležite uplatňovať ustanovenia o utajení uvedené v nariadení (ES) č. 178/2002.

                     (8)

                     Z dôvodu právnej istoty by sa toto nariadenie malo uplatňovať od rovnakého dátumu ako nariadenie (EÚ) 2016/2031.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Predmet úpravy a rozsah pôsobnosti
            Týmto nariadením sa stanovujú postupy týkajúce sa vyhodnotenia rizika podľa článku 42 ods. 4 nariadenia (EÚ) 2016/2031 s cieľom zabezpečiť, aby sa takéto vyhodnotenie vykonávalo v primeranej lehote a na základe záujmu o dovoz doloženého komplexnou technickou dokumentáciou a podliehalo vymedzenému postupu.

            Článok 2
            Predkladanie technickej dokumentácie
            Technickú dokumentáciu na vykonanie vyhodnotenia rizika uvedeného v článku 42 ods. 4 nariadenia (EÚ) 2016/2031 môže Komisii predložiť len národná organizácia na ochranu rastlín tretej krajiny.
            K technickej dokumentácii sa priložia prvky, ktoré svedčia o existencii záujmu o dovoz v zmysle článku 42 ods. 5 nariadenia (EÚ) 2016/2031.

            Článok 3
            Obsah technickej dokumentácie
            Technická dokumentácia musí v prípade každej rastliny, rastlinného produktu alebo iného predmetu obsahovať všetky tieto prvky:

                        a)

                        informácie o komodite vrátane ošetrení a spracovania komodity;

                        b)

                        informácie o identifikácii potenciálnych škodcov komodity vo vyvážajúcej krajine;

                        c)

                        informácie o rastlinnolekárskych zmierňujúcich opatreniach a kontrolách;

                        d)

                        kontaktné údaje kontaktného miesta národnej organizácie na ochranu rastlín v tretej krajine, ktoré je zodpovedné za komunikáciu s Komisiou a Európskym úradom pre bezpečnosť potravín (EFSA).

                  Technická dokumentácia musí obsahovať aj všetky prvky uvedené v dokumente úradu EFSA s názvom Požadované informácie v dokumentácii na priloženie k záujmu o dovoz vysoko rizikových rastlín, rastlinných produktov a iných predmetov v zmysle článku 42 nariadenia (EÚ) 2016/2031.
            Žiadateľ môže označiť informácie, ktorých uverejnenie by mohlo poškodiť konkurenčné postavenie niektorej tretej strany a ktoré by sa preto mali považovať za utajené v súlade s článkom 6 tohto nariadenia. V takýchto prípadoch sa musí predložiť overiteľné odôvodnenie.
            Dokumentácia sa predkladá v jednom z úradných jazykov Európskej únie.

            Článok 4
            Prijatie a preskúmanie technickej dokumentácie Komisiou
            Komisia potvrdí prijatie technickej dokumentácie.
            Preskúma, či technická dokumentácia obsahuje informácie opísané v článku 3 ods. 1 písm. a) až d), a môže žiadateľa požiadať o doplňujúce informácie alebo vysvetlenie v závislosti od obsahu a predmetu danej technickej dokumentácie.
            Keď Komisia dospeje k záveru, že uvedené požiadavky boli splnené, postúpi technickú dokumentáciu úradu EFSA a informuje o tom členské štáty.

            Článok 5
            Vykonanie a dokončenie vyhodnotenia rizika
            EFSA overí súlad technickej dokumentácie s jeho dokumentom uvedeným v článku 3 ods. 2 a môže žiadateľa požiadať o doplňujúce informácie alebo vysvetlenie v závislosti od obsahu a predmetu danej technickej dokumentácie.
            Po tomto overení pristúpi úrad EFSA k vyhodnoteniu rizika.
            Počas hodnotenia rizika môže úrad EFSA priamo komunikovať so žiadateľom a požiadať ho o doplňujúce informácie alebo vysvetlenie.
            EFSA musí Komisiu informovať o každej komunikácii so žiadateľom.
            EFSA dokončí vyhodnotenie rizika v primeranej lehote a predloží ho Komisii. EFSA uverejní vyhodnotenie rizika vo vestníku EFSA (EFSA Journal).
            Komisia na základe vyhodnotenia rizika upraví v prípade potreby zoznam vysoko rizikových rastlín, rastlinných produktov a iných predmetov, ako sa uvádza v článku 42 ods. 3 nariadenia (EÚ) 2016/2031 v súlade s článkom 42 ods. 4 nariadenia (EÚ) 2016/2031.

            Článok 6
            Utajenie
            Na účely tohto nariadenia sa zodpovedajúcim spôsobom uplatňujú ustanovenia stanovené v článku 39 nariadenia (ES) č. 178/2002 o utajení informácií predložených žiadateľom.

            Článok 7
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 317, 23.11.2016, s. 4.

            (2)  Ú. v. ES L 31, 1.2.2002, s. 1.

            (3)  European Food Safety Authority (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G a Gardi C, 2018. Požadované informácie v dokumentácii na priloženie k záujmu o dovoz vysoko rizikových rastlín, rastlinných produktov a iných predmetov uvedené v článku 42 nariadenia (EÚ) 2016/2031. Podporná publikácia EFSA 2018:EN-1492, 22 s, doi:10.2903/sp.efsa.2018.1492.


title: Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysoko rizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárskej osvedčenia na vstup do Únie v zmysle článku 73 uvedeného nariadenia

text:
                  19.12.2018

                  SK

                  Úradný vestník Európskej únie

                  L 323/10

         VYKONÁVACIE NARIADENIE KOMISIE (EÚ) 2018/2019
         z 18. decembra 2018,
         ktorým sa stanovuje predbežný zoznam vysoko rizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárskej osvedčenia na vstup do Únie v zmysle článku 73 uvedeného nariadenia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 3 a článok 73,
         keďže:

                     (1)

                     Podľa článku 42 ods. 3 nariadenia (EÚ) 2016/2031 má Komisia na základe predbežného vyhodnotenia prijať vykonávacie akty, v ktorých dočasne uvedie vysoko rizikové rastliny, rastlinné produkty alebo iné predmety, s ktorými je spojená neprijateľná úroveň rizika zavlečenia škodcov na územie Únie.

                     (2)

                     Od prijatia uvedeného nariadenia sa predbežne vyhodnotilo niekoľko rastlín a rastlinných produktov pochádzajúcich z tretích krajín s cieľom zistiť, či riziko zavlečenia škodcov na územie Únie, ktoré predstavujú, nie je na neprijateľnej úrovni. V uvedených vyhodnoteniach sa dospelo k záveru, že určité rastliny a rastlinné produkty by sa mohli považovať za „vysoko rizikové rastliny“ alebo „vysoko rizikové rastlinné produkty“ v zmysle článku 42 uvedeného nariadenia, pretože spĺňajú jedno alebo viacero kritérií stanovených v prílohe III k uvedenému nariadeniu. V tých istých predbežných vyhodnoteniach rizika sa takisto konštatuje, že semená a in vitro materiál týchto „vysoko rizikových rastlín“ by mali byť vylúčené z rozsahu pôsobnosti tohto nariadenia, keďže úroveň rizika spojeného so škodcami je na prijateľnej úrovni. Z rozsahu pôsobnosti tohto nariadenia by mali byť vylúčené aj prirodzene alebo umelo zakrpatené dreviny určené na výsadbu, keďže ich dovoz podlieha osobitným požiadavkám podľa smernice Rady 2000/29/ES (2), ktorými sa znižuje riziko spojené so škodcami na prijateľnú úroveň, a navyše sa na ne budú od 14. decembra 2019 vzťahovať aj osobitné požiadavky uvedené v článku 41 nariadenia (EÚ) 2016/2031.

                     (3)

                     Rastliny určené na výsadbu okrem semien, in vitro materiálu a prirodzene alebo umelo zakrpatených drevín určených na výsadbu, rodov Acacia Mill., Acer L., Albizia Durazz., Alnus Mill., Annona L., Bauhinia L., Berberis L., Betula L., Caesalpinia L., Cassia L., Castanea Mill., Cornus L., Corylus L., Crataegus L., Diospyros L., Fagus L., Ficus carica L., Fraxinus L., Hamamelis L., Jasminum L., Juglans L., Ligustrum L., Lonicera L., Malus Mill., Nerium L., Persea Mill., Populus L., Prunus L., Quercus L., Robinia L., Salix L., Sorbus L., Taxus L., Tilia L., Ulmus L., a rastlín druhu Ullucus tuberosus Loz., sú známymi hostiteľmi bežných škodcov, o ktorých sa vie, že majú závažný vplyv na rastlinné druhy, ktoré majú pre Úniu veľký hospodársky, sociálny alebo environmentálny význam. O uvedených rastlinách je takisto známe, že sú bežnými hostiteľmi škodcov bez prejavov príznakov infekcie, resp. sa vyznačujú latentným obdobím expresie uvedených príznakov. Zužuje sa tým možnosť zistiť prítomnosť takýchto škodcov počas kontrol vykonávaných v čase, keď tieto rastliny vstupujú na územie Únie. Uvedené rastliny určené na výsadbu navyše zvyčajne vstupujú do Únie v podobe krov alebo stromov a v takejto podobe sa v Únii aj obvykle vyskytujú. Vzhľadom na túto skutočnosť sa existujúce opatrenia, ktorými sa riadi vstup rastlín určených na výsadbu uvedených v prílohe I k tomuto nariadeniu a rastlín druhu Ullucus tuberosus Loz., ktoré pochádzajú z tretích krajín, nepovažujú za dostatočné na zabránenie preniknutiu škodcov. Preto by sa mali rastliny určené na výsadbu uvedené v prílohe I a rastliny druhu Ullucus tuberosus Loz. uviesť ako vysoko rizikové rastliny v zmysle článku 42 ods. 1 nariadenia (EÚ) 2016/2031, pričom ich vstup na územie Únie by sa mal dočasne zakázať.

                     (4)

                     O plodoch rodu Momordica L. je známe, že sú hostiteľmi a poskytujú významnú prienikovú cestu na zavlečenie a usídlenie škodcu Thrips palmi Karny, o ktorom je známe, že má potenciál výrazne ovplyvniť rastlinné druhy, ktoré majú na území Únie veľký hospodársky, sociálny alebo environmentálny význam. Tento škodca sa však nevyskytuje vo všetkých tretích krajinách ani vo všetkých oblastiach tretej krajiny, v ktorej je známy jeho výskyt. Niektoré tretie krajiny majú navyše zavedené aj účinné opatrenia na zmiernenie vplyvu tohto škodcu. Vzhľadom na uvedené skutočnosti možno plody rodu Momordica L. pochádzajúce z tretích krajín alebo z ich častí, v ktorých je známy výskyt uvedeného škodcu a ktoré nemajú zavedené účinné opatrenia na zmiernenie jeho vplyvu, zaradiť medzi vysoko rizikové rastliny v zmysle článku 42 ods. 1 nariadenia (EÚ) 2016/2031, a preto by sa vstup uvedených rastlín do Únie mal dočasne zakázať.

                     (5)

                     Je známe, že drevo rodu Ulmus L. je hostiteľom škodcu Saperda tridentata Olivier, ktorému poskytuje významnú prienikovú cestu na jeho zavlečenie a usídlenie. O uvedenom škodcovi je známe, že má závažný vplyv na rastlinné druhy, ktoré majú na území Únie veľký hospodársky, sociálny či environmentálny význam. Tento škodca sa však nevyskytuje vo všetkých tretích krajinách ani v určitých oblastiach tretej krajiny, v ktorej je známy jeho výskyt. Vzhľadom na uvedené skutočnosti možno drevo rodu Ulmus L. pochádzajúce z tretích krajín alebo oblastí tretích krajín, o ktorých je známe, že sa v nich vyskytuje škodca Saperda tridentata Olivier, zaradiť medzi vysoko rizikové rastlinné produkty v zmysle článku 42 ods. 1 nariadenia (EÚ) 2016/2031. Preto by sa mal dočasne zakázať vstup uvedeného dreva do Únie.

                     (6)

                     Dané rastliny a rastlinné produkty uvedené v odôvodneniach 3, 4 a 5 sa neuvádzajú podľa článku 40 nariadenia (EÚ) 2016/2031 alebo sa v uvádzajú iba vo vzťahu k určitým tretím krajinám. Okrem toho sa na ne, aj podľa príslušných predbežných vyhodnotení, v nedostatočnej miere vzťahujú požiadavky uvedené v článku 41 daného nariadenia, pokiaľ ide o všetky tretie krajiny, a nie sú predmetom dočasných opatrení podľa článku 49 uvedeného nariadenia.

                     (7)

                     Tieto rastliny a rastlinné produkty uvedené v odôvodneniach 3, 4 a 5 ešte nepodliehajú úplnému vyhodnoteniu rizika, ktoré je potrebné na vyvodenie záveru, či predstavujú riziko na neprijateľnej úrovni na základe pravdepodobnosti, že sú hostiteľmi karanténneho škodcu Únie, alebo či uvedené riziko možno znížiť na prijateľnú úroveň uplatnením určitých opatrení. Ak sa zistí, že existuje dopyt po dovoze uvedených rastlín a rastlinných produktov, musia podliehať vyhodnoteniu rizika, ktoré sa vykoná v súlade s vykonávacím aktom, ktorý sa má prijať podľa článku 42 ods. 6 nariadenia (EÚ) 2016/2031.

                     (8)

                     Podľa článku 73 nariadenia (EÚ) 2016/2031 má Komisia prostredníctvom vykonávacích aktov stanoviť, že v prípade rastlín, ktoré nie sú zaradené do zoznamu uvedeného v článku 72 ods. 1, sa pre ich vstup na územie Únie vyžaduje rastlinolekárskej osvedčenie.

                     (9)

                     V uvedených vykonávacích aktoch sa však má stanoviť, že rastlinolekárskej osvedčenie sa nevyžaduje, ak ide o rastliny, v prípade ktorých sa prostredníctvom vyhodnotenia na základe dôkazov o rizikách spojených so škodcami a skúseností s obchodom preukáže, že takéto osvedčenie nie je potrebné.

                     (10)

                     Od prijatia uvedeného nariadenia sa vykonali rôzne vyhodnotenia rizika týkajúce sa škodcov a skúseností s obchodovaním s viacerými rastlinami, okrem rastlín určených na výsadbu, ktoré pochádzajú z tretích krajín.

                     (11)

                     Podľa týchto vyhodnotení plody druhu Ananas comosus (L.) Merrill, Cocos nucifera L., Durio zibethinus Murray, Musa L. a Phoenix dactylifera L. nie sú hostiteľmi karanténnych škodcov Únie ani škodcov, na ktorých sa vzťahujú opatrenia prijaté podľa článku 30 nariadenia (EÚ) 2016/2031, ani bežných škodcov, ktorí môžu mať vplyv na rastlinné druhy pestované v Únii. Navyše sa nevyskytli žiadne prípady prieniku škodcov spojené so vstupom uvedených plodov z jednej alebo viacerých tretích krajín. Zásielky uvedených plodov neboli pri ich vstupe na územie Únie predmetom opakovaného zachytenia v dôsledku výskytu karanténnych škodcov Únie ani výskytu škodcov, na ktorých sa vzťahujú opatrenia prijaté podľa článku 30 uvedeného nariadenia.

                     (12)

                     Uvedené plody spĺňajú všetky kritériá prílohy VI k nariadeniu (EÚ) 2016/2031, a preto by sa pri ich vstupe na územie Únie nemalo vyžadovať rastlinolekárskej osvedčenie.

                     (13)

                     Oba zoznamy, ktoré sa majú vyhotoviť podľa článku 42 ods. 3 a článku 73 nariadenia (EÚ) 2016/2031, sa týkajú dovozných pravidiel založených na podobných kritériách vyhodnocovania rizika, aké sú stanovené v prílohách III a VI k uvedenému nariadeniu. Zameriavajú sa na riziká, ktoré predstavujú príslušné rastliny a rastlinné produkty, a nie na riziká spojené s konkrétnymi škodcami. Boli vypracované podľa spoločnej metodiky vyhodnotenia rizika a musia sa aktualizovať podľa rovnakej metodiky na základe dostupných technických a vedeckých dôkazov. Je preto vhodné začleniť ich do jedného nariadenia.

                     (14)

                     Keďže nariadenie (EÚ) 2016/2031 sa uplatňuje od 14. decembra 2019, toto nariadenie by sa malo uplatňovať od toho istého dátumu, aby sa zabezpečilo jednotné uplatňovanie všetkých pravidiel týkajúcich sa vstupu rastlín, rastlinných produktov a iných predmetov do Únie.

                     (15)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Vysoko rizikové rastliny, rastlinné produkty a iné predmety
            Rastliny, rastlinné produkty a iné predmety uvedené v prílohe I sa považujú za vysoko rizikové rastliny, rastlinné produkty a iné predmety v zmysle článku 42 ods. 1 nariadenia (EÚ) 2016/2031 a ich vstup na územie Únie sa zakazuje, až do vyhodnotenia rizika.

            Článok 2
            Rastlinolekárske osvedčenie na vstup určitých rastlín na územie Únie
            Rastlinolekárske osvedčenie sa vyžaduje na vstup do Únie v prípade rastlín, ktoré nie sú zaradené do zoznamu uvedeného v článku 72 ods. 1 nariadenia (EÚ) 2016/2031.
            Táto požiadavka sa však nesmie vzťahovať na plody uvedené v prílohe II.

            Článok 3
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 317, 23.11.2016, s. 4.

            (2)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva (Ú. v. ES L 169, 10.7.2000, s. 1).

            PRÍLOHA I

               Zoznam vysoko rizikových rastlín, rastlinných produktov a iných predmetov v zmysle článku 42 ods. 1 nariadenia (EÚ) 2016/2031

                        1.

                        Rastliny určené na výsadbu okrem semien, in vitro materiálu a prirodzene alebo umelo zakrpatených drevín určených na výsadbu, ktoré pochádzajú z ktorejkoľvek tretej krajiny a patria k týmto rodom alebo druhom:

                                    Číselný znak KN

                                    Opis

                                    ex 0602

                                       Acacia Mill.

                                    ex 0602

                                       Acer L.

                                    ex 0602

                                       Albizia Durazz.

                                    ex 0602

                                       Alnus Mill.

                                    ex 0602

                                       Annona L.

                                    ex 0602

                                       Bauhinia L.

                                    ex 0602

                                       Berberis L.

                                    ex 0602

                                       Betula L.

                                    ex 0602

                                       Caesalpinia L.

                                    ex 0602

                                       Cassia L.

                                    ex 0602

                                       Castanea Mill.

                                    ex 0602

                                       Cornus L.

                                    ex 0602

                                       Corylus L.

                                    ex 0602

                                       Crataegus L.

                                    ex 0602

                                       Diospyros L.

                                    ex 0602

                                       Fagus L.

                                    ex 0602

                                       Ficus carica L.

                                    ex 0602

                                       Fraxinus L.

                                    ex 0602

                                       Hamamelis L.

                                    ex 0602

                                       Jasminum L.

                                    ex 0602

                                       Juglans L.

                                    ex 0602

                                       Ligustrum L.

                                    ex 0602

                                       Lonicera L.

                                    ex 0602

                                       Malus Mill.

                                    ex 0602

                                       Nerium L.

                                    ex 0602

                                       Persea Mill.

                                    ex 0602

                                       Populus L.

                                    ex 0602

                                       Prunus L.

                                    ex 0602

                                       Quercus L.

                                    ex 0602

                                       Robinia L.

                                    ex 0602

                                       Salix L.

                                    ex 0602

                                       Sorbus L.

                                    ex 0602

                                       Taxus L.

                                    ex 0602

                                       Tilia L.

                                    ex 0602

                                       Ulmus L.

                        2.

                        Rastliny druhu Ullucus tuberosus pochádzajúce z ktorejkoľvek tretej krajiny.

                                    Číselný znak KN

                                    Opis

                                    ex 0601 10 90
                                    ex 0601 20 90
                                    ex 0714 90 20

                                       Ullucus tuberosus Loz.

                        3.

                        Plody rodu Momordica L. pochádzajúce z tretích krajín alebo z oblastí v tretích krajinách, kde je známy výskyt Thrips palmi Karny a kde chýbajú účinné opatrenia na zmiernenie jeho vplyvu.

                                    Číselný znak KN

                                    Opis

                                    ex 0709 99 90

                                       Momordica L.

                        4.

                        Drevo rodu Ulmus L. pochádzajúce z tretích krajín alebo z oblastí v tretích krajinách, kde je známy výskyt Saperda tridentata Olivier.

                                    Číselný znak KN

                                    Opis

                                    ex 4403 12 00
                                    ex 4401 22 00
                                    ex 4401 39 00
                                    ex 4403 99 00
                                    ex 4407 99

                                       Ulmus L.

            PRÍLOHA II

               Zoznam plodov, v prípade ktorých sa nevyžaduje rastlinolekárske osvedčenie na vstup do Únie v zmysle článku 73 nariadenia (EÚ) 2016/2031

                        Číselný znak KN

                        Opis

                        ex 0804 30 00

                           Ananas comosus (L.) Merrill

                        ex 0801 12 00 , ex 0801 19 00

                           Cocos nucifera L.

                        ex 0810 60 00

                           Durio zibethinus Murray

                        ex 0803 10 10 , ex 0803 90 10

                           Musa L.

                        ex 0804 10 00

                           Phoenix dactylifera L.


title: Vykonávacie nariadenie Rady (EÚ) 2018/2053 z 21. decembra 2018, ktorým sa vykonáva nariadenie (EÚ) č. 401/2013 o reštriktívnych opatreniach voči Mjanmarsku/Barme

text:
                  21.12.2018

                  SK

                  Úradný vestník Európskej únie

                  LI 327/1

         VYKONÁVACIE NARIADENIE RADY (EÚ) 2018/2053
         z 21. decembra 2018,
         ktorým sa vykonáva nariadenie (EÚ) č. 401/2013 o reštriktívnych opatreniach voči Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 401/2013 z 2. mája 2013 o reštriktívnych opatreniach voči Mjanmarsku/Barme a o zrušení nariadenia (ES) č. 194/2008 (1), a najmä na jeho článok 4i,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada prijala 2. mája 2013 nariadenie (EÚ) č. 401/2013.

                     (2)

                     Nezávislá medzinárodná vyšetrovacia misia (FFM) Rady Organizácie Spojených národov pre ľudské práva uverejnila 17. septembra 2018 podrobnú správu o Mjanmarsku, v ktorej dospela k záveru, že v Kačjinskom, Jakchainskom a Šanskom štáte došlo k hrubým porušovaniam ľudských práv a k zneužívaniu, najmä zo strany mjanmarských ozbrojených síl (Tatmadaw) a pohraničnej stráže, a že mnohé z týchto porušovaní predstavujú najzávažnejšie zločiny podľa medzinárodného práva.

                     (3)

                     Vzhľadom na zistenia FFM by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe IV k nariadeniu (EÚ) č. 401/2013 malo zaradiť sedem osôb.

                     (4)

                     Príloha IV k nariadeniu (EÚ) č. 401/2013 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha IV k nariadeniu (EÚ) č. 401/2013 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. decembra 2018

                  Za Radu

                  predsedníčka

               J. BOGNER-STRAUSS

            (1)  Ú. v. EÚ L 121, 3.5.2013, s. 1.

            PRÍLOHA
            Do zoznamu fyzických a právnických osôb, subjektov a orgánov, ktorý sa uvádza v prílohe IV k nariadeniu (EÚ) č. 401/2013, sa zaraďujú tieto osoby:

                           Meno

                           Identifikačné údaje

                           Dôvody

                           Dátum zaradenia do zoznamu

                           „8.

                           Ba Kyaw

                           BA Kyaw je seržantom 564. ľahkého pechotného práporu (LIB) mjanmarských ozbrojených síl (Tatmadaw). V druhej polovici roku 2017 sa dopúšťal voči Rohingom v Jakchainskom štáte krutostí a závažných porušení ľudských práv vrátane vrážd, deportácie a mučenia. V prvom rade bol identifikovaný ako jeden z kľúčových páchateľov masakry, ku ktorej došlo 27. augusta 2017 v Maung Nu.

                           21.12.2018

                           9.

                           Tun Naing

                           Tun Naing je veliacim dôstojníkom základne pohraničnej stráže (BGP) v Taung Bazar. Z titulu tejto funkcie je zodpovedný za krutosti a závažné porušovania ľudských práv, ktorých sa dopustila BGP v Taung Bazar voči Rohingom v Jakchainskom štáte okolo 25. augusta 2017 a pred týmto dátumom i po ňom, vrátane núteného zadržiavania, zlého zaobchádzania a mučenia.

                           21.12.2018

                           10.

                           Khin Hlaing

                           Dátum narodenia: 2. mája 1968

                           Brigádny generál Khin Hlaing je bývalým veliteľom 99. ľahkej pechotnej divízie (LID) a súčasný veliteľ severovýchodného veliteľstva mjanmarských ozbrojených síl (Tatmadaw). Ako veliteľ 99. LID dohliadal na vojenské operácie vykonávané v Šanskom štáte v roku 2016 a začiatkom roka 2017. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2016 dopúšťala 99. LID voči príslušníkom etnických menšín z obcí v Šanskom štáte. Tieto činy zahŕňajú nezákonné zabíjanie, nútené zadržiavanie a ničenie obcí.

                           21.12.2018

                           11.

                           Aung Myo Thu

                           Major Aung Myo Thu je poľným veliteľom 33. ľahkej pechotnej divízie (LID) mjanmarských ozbrojených síl (Tatmadaw). Ako poľný veliteľ 33. LID dohliadal na vojenské operácie vykonávané v roku 2017 v Jakchainskom štáte. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2017 dopúšťala 33. LID voči Rohingom v Jakchainskom štáte. Tieto činy zahŕňajú nezákonné zabíjanie, sexuálne násilie a nútené zadržiavanie.

                           21.12.2018

                           12.

                           Thant Zaw Win

                           Thant Zaw Win je majorom 564. ľahkého pechotného práporu (LIB) mjanmarských ozbrojených síl (Tatmadaw). Z titulu tejto funkcie dohliadal na vojenské operácie vykonávané v Jakchainskom štáte a je zodpovedný za krutosti a závažné porušovania ľudských práv, ktorých sa v Jakchainskom štáte dopúšťal 564. LIB voči Rohingom, najmä v okolí obce Maung Nu 27. augusta 2017. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           21.12.2018

                           13.

                           Kyaw Chay

                           Kyaw Chay je desiatnikom pohraničnej stráže (BGP). Pôvodne pôsobil v Zaya Di Pyin a bol veliacim dôstojníkom základne BGP v Zaya Di Pyin v období okolo 25. augusta 2017, keď sa BGP pod jeho velením dopúšťala viacerých porušení ľudských práv. Z tohto dôvodu je zodpovedný za krutosti a závažné porušovanie ľudských práv zo strany BGP voči Rohingom v Jakchainskom štáte v uvedenom období. Podieľal sa aj na závažnom porušovaní ľudských práv. Toto porušovanie zahŕňa zlé zaobchádzanie so zadržanými osobami a mučenie.

                           21.12.2018

                           14.

                           Nyi Nyi Swe

                           Generálmajor Nyi Nyi Swe je bývalým veliteľom severného veliteľstva mjanmarských ozbrojených síl (Tatmadaw). Z titulu tejto funkcie je zodpovedný za krutosti a závažné porušovania ľudských práv, ktorých sa od mája 2016 do apríla 2018 (pokým sa nestal veliteľom juhozápadného veliteľstva) dopúšťalo severné veliteľstvo v Kačjinskom štáte, vrátane zlého zaobchádzania s civilným obyvateľstvom. Je tiež zodpovedný za to, že v uvedenom období sa v Kačjinskom štáte bránilo poskytovaniu humanitárnej pomoci civilnému obyvateľstvu v núdzi, najmä je zodpovedný za blokovanie transportov potravín.

                           21.12.2018“.